EGIBAR ARTOLA (EAJ, 2013-03-07):
Egun on guztioi.
Nik ez nuen pentsatzen gaur antzeko eztabaida bat izango genuenik, egia esan, zergatik aurrekoetan, aurreko izendapen saioetan, beste era batera jokatu izan dugu denak.
Bai 1998an, Andoni Ortuzar aukeratua izan zenean Euskal Herritarrokeko botoekin, eta bai ondoren Alderdi Sozialistak, Alderdi Popularrarekin botoak lortu edo hitzarmen bat esku artean zeukatenez ba beno egiten da bozketa eta gero, jakina, dago administrazio kontseilu bat non EITBren jarraipena egingo den zuzenean eta baita ere kontrolerako daukagun batzordea Legebiltzar honetan.
Eta esaten da zer eredu, zer kargu banatu diren negoziazio edo elkarrizketa prozesu honetan. Ez da kargu bat bera ere banatu. Batzuek pentsatzen dute errealitatea ekarri daitekeela norberaren ikuspegira eta ez, errealitatea, errealitatea izaten da.
Aukeratua izaten baldin bada, Maite Iturbek berak aukeratuko du bere ekipoa. Berak aukeratuko du bere ekipoa. Eta hemen egongo da kontrolerako batzorde bat eta han egongo da administrazio kontseilu bat. Hori da, zein modelo. Ez, modeloa jarrita dago, Legebiltzar honek jarri zuen 1982. urtean, Legearen eskutik jarri zuen modeloa.
Gero, iharduera gestioan bakoitzak bere ikutua emango diola, bere lehentasunak jarriko dituela, beno, hori normala da, normala izaten da. Beno ba, Euzko Alderdi Jeltzaleak, Jaurlaritzako Kultura sailburuak luzatu du proposamena eta Legebiltzar honek esan behar du baieztatzen duen ala ez, babesa ematen dion ala ez.
Eta esaten nuen errealitatea gauza bat dela eta norberak dituen gabeziak beste bat. Eta ni, behintzat, egiaren aldekoa naiz. Euskal Herria Bilduk esatea ez duela ezagutzen ibilbide horretan, gestiogintza horretan zer nolako puntu jorratuko dituen ekipo berriak –zergatik ekipo berdinetaz ari gara azkeneko denbora hauetan–, hori ez da egia.
Ezagutzen duzue zuzen-zuzenean ni neu izan nintzalako aurreko hautagai proposatuarekin, Mikel Agirrerekin kudeaketarako ekipo berria, hautatua izaten baldin bazen, ekipo berriak egingo zuen ibilbidea. Horren berri izan duzue eta aitortu zitzaizuen ere ez dagoela kargu banaketarik.
Egia da gehiengo bat behar dela. Eta Alderdi Sozialistarekin zein akordio lortu dugu, nondik norakoa, zer eduki daukate EITBri buruz. Ba legea, legean biltzen dena errespetatzea, hau da, hemen aipatu den lerro editorialak zein zutabe nagusi izan behar dituen: Egiazkotasuna, objetibitatea, inpartzialtasuna, neutralitatea, independentzia, guzti hori gordetzea.
Euskararen inguruan ere, ikus entzunezko euskaldunei eskaini behar zaien eredua zaindu eta lantzea, eta sendotzea. Baita berdin enpresaren iraunkortasunaren inguruan, eman beharreko pausuak eta erabakiak hartzea, epe ertainera eta luzera begira.
Eta jakina, EITBn dauden profesionalen eskutik egitea guzti hori, hau da, pertsonak eta talentua. Horiek izan dira zutabe nagusiak eta hortik aurrera egongo da hemen kontrolerako batzorde bat eta han administrazio kontseilu bat.
Guk horregatik ez dugu Euzko Alderdi Jeltzaletikan Euzko Alderdi Jeltzaleko hautagai bat izan daitekeen, izan zitekeen aukeratzea. Ez dugu saio hori egin. Esan genuen lehenengo momentutik etxekoak izan behar zutela, EITBkoak, profesional guztiei zor zaien errespetuagatik.
Eta gainera, demostratu dutelako azken urte eta hamarkada hauetan, lana ondo egiten dakitela. Eta etxekoek baino hobeto inork ez daki nola atera enpresa bat. Eta apustu egin genuen eta egiten dugu.
Eta hortik aurrera guk eskaini nahi dioguna da Maite Iturberi eta osatzen duen ekipo osoari babesa, babesa eta espero dugu –eta hala izan dadila– demostratzen baldin badute gaur gure botoak gehi sozialistenak izango baditu hautagaintza honek etorkizunean kontrol saio horiek tarteko, gainontzeko indar politikoek ere babestu ahal izatea gaur guk bozkatuko dugun Maite Iturberen hautagaitza.
Eskerrik asko.